डेयरी फार्म में मशीन में खराबी से धमाका; अमेरिका में पहली बार ऐसा हादसा
US Texas Dairy Farm Blast Photos Update; अमेरिका के टेक्सास में एक डेयरी फार्म में ब्लास्ट से 18 हजार गायों की मौत हो गई। अमेरिका के किसी स्टेट में पहली बार एक साथ इतनी गायों की मौत हुई है।
अमेरिका के टेक्सास में एक डेयरी फार्म में ब्लास्ट से 18 हजार गायों की मौत हो गई। अमेरिका के किसी स्टेट में पहली बार एक साथ इतनी गायों की मौत हुई है। डिमिट शहर के साउथ फोर्क डेयरी में मशीनरी में दिक्कत आने की वजह से विस्फोट हो गया। इससे वहां आग लग गई। हादसे में एक व्यक्ति भी गंभीर रूप से घायल हुआ है।
कैस्ट्रो काउंटी की पुलिस ने बताया कि हादसा 11 अप्रैल को हुआ था। पुलिस को सुबह करीब 7 बजे घटना की सूचना मिली। मौके पर पहुंची फायर ब्रिगेड की टीम ने कड़ी मशक्कत के बाद आग पर काबू पाया। इसके बाद फार्म में फंसे व्यक्ति को रेस्क्यू कर अस्पताल पहुंचाया गया। हादसे के बाद फार्म में मौजूद कुछ गायों का भी रेस्क्यू किया गया है।
डेयरी फार्म में आग से जुड़ी 4 तस्वीरें...
दूध निकालने के लिए गायों को बाड़े में बांधा गया था, इसी दौरान विस्फोट
पुलिस अधिकारी सल रिवेरा ने कहा- हमें आशंका है कि हादसा एक मशीन के ओवरहीट होने की वजह से हुआ। ज्यादा इस्तेमाल की वजह से मशीन गर्म हो गई होगी। इसके बाद मीथेन गैस निकलने लगी। इसकी वजह से विस्फोट हुआ होगा और गायों के लिए मौजूद चारे में आग लग गई होगी।
काउंटी जज मैंडी गेफेलर ने कहा कि जब धमाका हुआ, तो दूध निकालने के इंतजार में गायें एक बाड़े में बंधी हुई थीं।
टेक्सास में कैस्ट्रो काउंटी डेयरी प्रोडक्शन में सबसे आगे, यहां 30 हजार से ज्यादा मवेशी
डिमिट के मेयर रोजर मालोन ने कहा कि ये हादसा दिल दहला देने वाला है। मुझे नहीं लगता कि इससे पहले यहां कभी ऐसा हुआ है। हम मामले की जांच करवा रहे हैं। साउथ फोर्क डेयरी फार्म टेक्सास के कैस्ट्रो काउंटी में स्थित है जो टेक्सास में सबसे ज्यादा डेयरी उत्पादक काउंटी में से एक है। टेक्सास की 2021 के डेयरी रिव्यू के मुताबिक, कैस्ट्रो काउंटी में 30 हजार से ज्यादा मवेशी हैं।
टेक्सास के एनिमल वेल्फेयर इंस्टीट्यूट ने कहा कि ये हादसा बेहद गंभीर है। हम इस पर नजर बनाए हुए हैं। हमें उम्मीद है कि बाकी डेयरी फार्म के मालिक इससे सबक लेकर अपने बाड़ों में जरूरी सुरक्षा उपायों को अपनाएंगे।
अमेरिका में पिछले 10 सालों में साढ़े 6 लाख मवेशियों की मौत
BBC के मुताबिक, अमेरिका में आग की वजह से 2013 से लेकर अब तक करीब साढ़े 6 लाख मवेशियों की मौत हो चुकी है। वहीं 2018 से 2021 के बीच में करीब 30 लाख मवेशियों की जान गई। इसके अलावा टेक्सास में ही 2016 में आए बर्फीले तूफान के चलते 2 दिन के अंदर 35 हजार गायों की मौत हो गई थी।
ये खबर भी पढ़ें...
अमेरिका 150 गायों को मारने भेजेगा हेलिकॉप्टर: ये दूसरे जानवरों को पहुंचा रहीं नुकसान
अमेरिका के न्यू मेक्सिको में जंगली गायों को मारने के लिए हेलिकॉप्टर्स भेजे जाएंगे। साउथवेस्ट न्यू मेक्सिको में 4 दिन तक चलने वाले इस ऑपरेशन में अमेरिकी शूटर्स 150 आवारा गायों को निशाना बनाएंगे। ये गायें गिला की घाटियों में लुप्त हो रही प्रजातियों को नुकसान पहुंचा रही हैं। पूरी खबर पढ़ें...